Man skal ikke kunne læse meget mellem linjerne for at forstå det budskab AaB’s investor og bestyrelsesmedlem Thomas Hitzlsperger onsdag sendte ud på mediet X, der tidligere var kendt som Twitter. Den tidligere tyske landsholdsspiller langer i sit 56 ord korte opslag ud efter den tidligere Liverpool-spiller Jordan Henderson, der fornyelig er skiftet til den saudiarabiske fodboldklub Al Ettifaq. En klub i et land, der ikke kendt for at have gode rettigheder for LGBT+-personer. - Så Jordan Henderson får endelig sit skifte til Saudi-Arabien. Fair play til ham, han kan spille, hvor han ønsker at spille, skriver Thomas Hitzlsperger på det sociale medie. Men ovenstående er kun begyndelsen af AaB bestyrelsesmedlemmets opslag, for ordlyden i resten af opslaget er langt fra lige så positivt som indledningen. Essens af den tidligere fodboldspillers opslag er nemlig, at Jordan Henderson er en hykler. - Nysgerrig efter at vide, hvordan det nye brand JH (Jordan Henderson, red.) kommer til at se ud. Det gamle er dødt!, skriver tyskeren. Henviser til gammelt citat Som svar til en kommentar til opslaget har AaB-investoren delt et billede med et citat fra Jordan Henderson, hvor den engelske landsholdsspiller tidligere har udtalt: - Tanken om, at nogen, som jeg elsker og holder af, ikke skulle kunne føle sig tryg eller tilpas ved at komme og se mig spille, hvis de var en del af LGBT-miljøet, får mig til at tænke på, hvilken slags verden vi lever i, sagde Jordan Henderson dengang, lyder det i citatet, som Jordan Henderson udtalte til The Athletic i 2019. Thomas Hitzlsperger sprang ud som homoseksuel i 2014, efter han stoppede som professionel fodboldspiller, hvor hans karriere bragte ham både forbi Premiere League og Bundesligaen samt det tyske landshold. - Jeg troede i en periode, at hans (Jordan Hendersons, red.) støtte til regnbuemiljøet ville være ægte. Dumme mig, slutter Thomas Hitzlsperger sit opslag med.

Referat:
Thomas Hitzlsperger forstår ikke, hvordan Jordan Henderson kan skifte til Al Ettifaq i Saudi-Arabien.